Ministrstvo za infrastrukturo na podlagi 19.a člena Zakona o žičniških napravah za prevoz oseb (Uradni list RS, št. [126/03](http://www.uradni-list.si/1/objava.jsp?sop=2003-01-5391), [56/13](http://www.uradni-list.si/1/objava.jsp?sop=2013-01-2145), [33/14](http://www.uradni-list.si/1/objava.jsp?sop=2014-01-1352) in [200/20](http://www.uradni-list.si/1/objava.jsp?sop=2020-01-3631)) in Pravilnika o sofinanciranju vzdrževanja in obratovanja žičniških naprav za prevoz oseb (Uradni list RS, št. 96/21 in 133/22) objavlja javni poziv za predložitev vlog za

**SOFINANCIRANJE VZDRŽEVANJA IN OBRATOVANJA ŽIČNIŠKIH NAPRAV ZA POLETNO SEZONO 2024**

1. **Sredstva na tem javnem pozivu se dodelijo v skladu z:**

* Uredbo Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1), zadnjič spremenjene z Uredbo Komisije (EU) 2023/1315 z dne 23. junija 2023 o spremembi Uredbe (EU) št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe ter Uredbe (EU) 2022/2473 o razglasitvi nekaterih vrst pomoči za podjetja, ki se ukvarjajo s proizvodnjo, predelavo in trženjem ribiških proizvodov in proizvodov iz akvakulture, za združljive z notranjim trgom z uporabo členov 107 in 108 Pogodbe (UL L št. 167 z dne 30. 6. 2023, str. 1; v nadaljnjem besedilu: Uredba 651/2014/EU),
* veljavnim proračunom Republike Slovenije in
* mnenjem Ministrstva za finance o skladnosti sheme pomoči: »Sofinanciranje obratovanja in vzdrževanja žičniških naprav za prevoz oseb« (št. priglasitve: BE01-2399270-2021/I) št. 440-16/2023/3 z dne 14. 9. 2023.

1. **Namen oz. obdobje sofinanciranja obratovanja in vzdrževanja žičniških naprav**

Finančna pomoč je namenjena delnemu pokrivanju stroškov vzdrževanja in obratovanja žičniških naprav za poletno sezono 2024, ki traja od 1. maja 2024 do 31. avgusta 2024.

1. **Upravičenci do sredstev javnega poziva**

Do sofinanciranja je upravičen upravljavec žičniške naprave (v nadaljnjem besedilu: upravljavec) za žičniške naprave, ki javno obratujejo in omogočajo uporabo uporabnikom na pregleden in nediskriminatoren način.

1. **Splošni pogoji in merila za sofinanciranje**

Do sofinanciranja za obratovanje in vzdrževanje žičniške naprave je upravičen upravljavec, za katero ima veljavno dovoljenje za obratovanje, pod pogojem, da prihodki od prodanih vozovnic ne pokrivajo stroškov, nastalih v zvezi z obratovanjem in vzdrževanjem žičniške naprave.

Za dokazovanje izpolnjevanja tega pogoja je upravljavec dolžan na računovodsko ločenem stroškovnem mestu ali po ustrezni računovodski kodi evidentirati prihodke iz naslova obratovanja žičniških naprav in stroške, ki se nanašajo na vzdrževanje in obratovanje žičniških naprav tako, da je zagotovljen pregled nad poslovanjem. Upravljavec, ki iz svojih knjig ob naključni kontroli po zaključku poletne sezone 2024 ne more izkazati izpolnjevanja pogoja javnega poziva, da prihodki od prodanih vozovnic ne pokrivajo stroškov, nastalih v zvezi z obratovanjem in vzdrževanjem žičniške naprave, do sofinanciranja na podlagi tega poziva ni upravičen in mora neupravičeno dodeljena sredstva vrniti.

Upravljavec je za žičniško napravo, ki obratuje v poletni sezoni, upravičen do sofinanciranja, če ima veljavno obratovalno dovoljenje najmanj za obdobje od 16. maja 2024 do 30. septembra 2024. Za žičniško napravo, s katero se prevoz opravlja v zaprtih kabinah, je upravljavec upravičen do sofinanciranja, če v poletni sezoni z njo obratuje najmanj 40 dni, oziroma s sedežnico ali vlečnico najmanj 24 dni, kar izkazuje s predložitvijo dnevnikov obratovanja. V primerih višje sile ali izrednih razmer se pogoj glede zahtevanega minimalnega števila dni obratovanja ne zahteva.

Če žičniška naprava nima veljavnega dovoljenja za obratovanje za celotno obdobje iz prejšnjega odstavka, se sofinancira sorazmerni del nadomestila, glede na čas veljavnosti dovoljenja. V primeru, da je v času veljavnosti dovoljenja za obratovanje žičniške naprave bil izveden prenos upravljanja in v zvezi s tem prenos dovoljenja za obratovanje na novega upravljavca, je vsak upravljavec upravičen do sorazmernega zneska glede na čas upravljanja oziroma obratovanja z žičniško napravo.

Upravljavec je upravičen do sofinanciranja, če skladno s 3. členom Pravilnika o evidencah žičniških naprav za prevoz oseb in subjektih, ki vplivajo na varnost obratovanja (Uradni list RS, št. 86/21) poroča podatke o prevozih na žičniških napravah.

Upravljavec ni upravičen do sofinanciranja, oziroma je upravičen do sorazmernega dela sofinanciranja, če žičniška naprava ni obratovala zaradi:

* izrečene prepovedi obratovanja s strani inšpektorja,
* odvzema dovoljenja za obratovanje,
* neurejenih razmerij med lastniki zemljišča in upravljavcem, za katera ni podan predlog na podlagi 35. ali 36. člena Zakona o žičniških napravah za prevoz oseb (Uradni list RS, št. 126/06, 56/14, 33/14 in 200/20, v nadaljevanju: ZŽNPO).

Če žičniško napravo uporabljajo poklicni športni klubi, mora upravljavec javno objaviti cenik.

Upravljavec/prijavitelj:

* za iste že povrnjene upravičene stroške in aktivnosti, ki so predmet sofinanciranja po tem javnem pozivu, ni in ne bo pridobil sredstev iz drugih javnih virov financiranja (sredstev evropskega, državnega ali lokalnega proračuna) - prepoved dvojnega sofinanciranja,
* mora imeti na dan oddaje zahtevka poravnane vse zapadle obveznosti do izvajalcev strokovno tehničnih pregledov žičniških naprav in posebnih pregledov žičniških naprav.

V primeru naknadno ugotovljenih nepravilnosti mora upravljavec vrniti neupravičeno dodeljena sredstva in v naslednjih treh letih ni upravičen do sofinanciranja po Pravilniku o sofinanciranju vzdrževanja in obratovanja žičniških naprav za prevoz oseb (Uradni list RS, št. 96/21 in 133/22; v nadaljevanju: Pravilnik).

## **Pogoji in merila za upravičence do sofinanciranja v skladu z Uredbo 651/2014/EU po pravilu GBER – splošna skupinska izjema, angl. »General block exemption regulation«**

Do sofinanciranja v skladu z Uredbo 651/2014/EU po pravilu GBER je upravičen upravljavec:

* če uporaba žičniške naprave s strani več kot enega profesionalnega ali neprofesionalnih športnih uporabnikov predstavlja vsaj 20 % opravljenih prevozov na letni ravni,
* če ima poravnane vse obveznosti v zvezi s sklepom Komisije (EU), objavljenim na njeni spletni strani, o razglasitvi pomoči za nezakonito in nezdružljivo z notranjim trgom,
* če je v vlogi navedel prave podatke oziroma ni podal zavajajočih izjav ali dokazil,
* če redno izplačuje plače in socialne prispevke,
* če ima poravnano vračilo za preveč izplačane pomoči po pravilu *de minimis* ali državne pomoči na podlagi predhodnega poziva ministrstva, pristojnega za finance,
* če ima na dan prijave poravnane zapadle davčne obveznosti in druge denarne nedavčne obveznosti, oziroma, da vrednost teh zapadlih neplačanih obveznosti ne presega 50 eurov,
* če je predložil vse obračune davčnih odtegljajev za dohodke iz delovnega razmerja za obdobje zadnjih dveh let do vložitve vloge,
* ki ne izvaja programa sanacije, za katerega bi mu bila odobrena kakršnakoli sredstva državne pomoči za reševanje in prestrukturiranje podjetij v težavah v skladu s smernicami Skupnosti o državni pomoči za reševanje in prestrukturiranje nefinančnih podjetij v težavah (UL C št. 249 z dne 31. 7. 2014, str. 1) ali iz zakona, ki ureja pomoč za reševanje in prestrukturiranje gospodarskih družb in zadrug v težavah,

ki ni podjetje v težavah iz 18. točke 2. člena Uredbe 651/2014/EU, razen če 31. decembra 2019 ni bilo v težavah in je postalo podjetje v težavah v obdobju med 1. januarjem 2020 in 30. junijem 2021.

Izpolnjevanje pogojev iz javnega poziva vlagatelj potrdi s podpisom izjave pod kazensko in odškodninsko odgovornostjo. Izjava je sestavni del vloge in zahtevka za izplačilo nepovratnih sredstev. S podpisom obeh izjav upravljavec jamči, da izpolnjuje pogoje, ki jih za sofinanciranje določata ZŽNPO in Pravilnik in soglaša s preverbo njune resničnosti v postopku odločanja in nadzora, izvedenega s strani Ministrstva za infrastrukturo (v nadaljevanju: MZI) ali/in s strani MZI izbranega pogodbenega izvajalca za nadzor.

* 1. **Pravila dodelitve pomoči po 55. členu Uredbe 651/2014/EU**

Za sofinanciranje stroškov obratovanja in vzdrževanja se kot upravičeni stroški štejejo stroški, kot so stroški: osebja, materiala, pogodbenih storitev, komunikacije, energije, vzdrževanja, najemnine, administracije, ne štejejo pa se amortizacijski stroški in stroški financiranja, če so ti zajeti v pomoči za naložbe (opredelitev vrst upravičenih in neupravičenih stroškov je podrobno navedena pod točko 6. javnega poziva).

Upravljavec mora nastale stroške dokazati v skladu z javnim pozivom, in sicer **ločeno** **za vsako posamezno žičniško napravo.** V kolikor iz zahtevka za izplačilo nepovratnih sredstev, ki je del vloge, ni razvidno uveljavljanje stroškov ločeno za posamezno vrsto žičniške naprave bo upravljavec pozvan na dopolnitev razmejitve stroškov. Če upravljavec v določenem roku ne bo predložil razmejitve stroškov, bo MZI pri določanju višine nadomestila upošteval le tista dokazila, iz katerih bo jasno razvidno, na katero žičniško napravo se nanaša strošek ali del stroška.

Najvišji znesek pomoči za vzdrževanje in obratovanje žičniških naprav ne sme presegati 80 % upravičenih stroškov v zadevnem obdobju in 2 milijona eurov na žičniško napravo.

Upravljavec mora ministrstvu predložiti vlogo za odobritev pomoči pred začetkom vzdrževanja in obratovanja žičniške naprave in navesti najmanj naslednje podatke:

* naziv in velikost upravljavca,
* lokacija, vrsta in ime žičniške naprave, za katero bo uveljavljal pomoč,
* seznam stroškov in obdobje uveljavljanja upravičenih stroškov,
* da gre za nepovratna sredstva in predviden znesek zaprošenih javnih sredstev.

Sofinanciranje v skladu s 55. členom Uredbe 651/2014/EU se lahko kumulira z drugo državno pomočjo ali pomočjo de minimis, za iste upravičene stroške pod pogojem, da se s tako kumulacijo ne preseže največje intenzivnosti pomoči ali zneska pomoči.

Ministrstvo pred dodelitvijo sredstev od upravljavca pridobi pisno izjavo o drugih že prejetih (ali zaprošenih) pomočeh in de minimis pomočeh za iste upravičene stroške ter da z dodeljenim zneskom pomoči ne bo presežena zgornja meja pomoči ter intenzivnost pomoči po drugih predpisih.

Vsaka koncesija tretji osebi ali druga pogodba s tretjo osebo za upravljanje žičniške naprave se dodeli na odprt, pregleden in nediskriminatoren način v skladu s predpisi, ki urejajo javno naročanje.

1. **Najvišje nadomestilo** **za vzdrževanje in obratovanje za posamezno vrsto žičniške naprave je:**

* 20.000,00 EUR za vlečnico,
* 36.000,00 EUR za sedežnico s fiksnimi prižemkami,
* 63.000,00 EUR za sedežnico z vklopljivimi prižemkami,
* 75.000,00 EUR za krožno kabinsko žičnico, nihalno žičnico in vzpenjačo.

1. **Vrste stroškov**

|  |
| --- |
| Upravičene vrste stroškov: |

Stroški materiala:

Rezervni deli za žičniške naprave: strojni deli (vrvi, stebri, roke, kolesne baterije, kolesa, ležaji, sorniki, gume, prižemke, bobni, vlečke, vozila, pogoni, zavore ipd.), elektro deli (elektro omarice, števci, stikala, tipala, elektromotorji, krmiljenje ipd.), infrastruktura (temelji, strojnice, uteži ipd.), maziva in drug material za izvajanje vzdrževalnih del.

Oprema:

Reševalna oprema, zaščitna delovna oprema za zaposlene, orodje za izvajanje vzdrževalnih del, oprema za komunikacijo med postajami (radijska povezava, ozvočenje), obvestilne in označevalne table na žičniških napravah, varnostne ograje – lovilne mreže in razmejitvene mreže vplivnega območja žičniške naprave ter zaščitne blazine za stebre konstrukcije žičniške naprave, oprema za kontrolo pristopa, razsvetljava žičniške naprave v primeru nočnega obratovanja, računalniška oprema in pohištvo kot del žičniške infrastrukture.

Električna energija: mesečna poraba električne energije.

V kolikor na odjemno merilno mesto ni priključena zgolj žičniška naprava, se izračun dejanske porabe električne energije za posamezno žičniško napravo pripravi na podlagi formule:

**cena električne energije (EUR/kWh) x ½ moč žičniške naprave (kW) x št. ur obratovanja žičniške naprave**

Podatke o ceni električne energije (EUR/kWh), številu ur obratovanja in moči žičniške naprave (kW) mora upravljavec vnesti v tabelo ter nadalje izračunati upravičeni strošek porabe električne energije za posamezno žičniško napravo za posamezni mesec, kot kaže primer.

Korak 1: Izračun povprečne cene električne energije

|  |  |
| --- | --- |
| **Št. računa: \_\_\_\_\_\_\_\_\_\_\_\_\_\_\_, naziv izdajatelja: \_\_\_\_\_\_\_\_\_\_\_\_\_\_\_\_**  **Št. merilnega mesta: \_\_\_\_\_\_\_\_\_\_\_\_\_, naziv: \_\_\_\_\_\_\_\_\_\_\_\_\_\_\_\_\_\_\_ Mesec: julij 2024** | **Cena/enoto**  **[EUR/kWh]** |
| Manjša tarifa (MT) | 0,17980 |
| Večja tarifa (VT) | 0,22061 |
| Seštevek (MT + VT) | 0,40041 |
| Povprečna cena/enoto (MT + VT) / 2 | 0,200205 |

Korak 2: Izračun upravičenih stroškov porabe električne energije

|  |  |  |  |  |  |  |
| --- | --- | --- | --- | --- | --- | --- |
| **Vrsta in ime žičniške naprave** | | **Žičniška naprava 1** | **Žičniška naprava 2** | **Žičniška naprava 3** | **Povprečna cena/enoto**  **(MT + VT) / 2** | **Znesek (izračun po formuli za žičniške naprave 1 do 3)\*** |
| ½ moč žičniške naprave (kW) | | 200 | 60 | 20 |  |  |
| Št. ur obratovanja  (maj 2024) | | 0 | 0 | 0 | 0,200203 | 0 |
| Št. ur obratovanja  (junij 2024) | | 10 | 5 | 0 | 0,200204 | 460,47 |
| Št. ur obratovanja  (julij 2024) | | 70 | 50 | 30 | 0,200205 | 3.523,61 |
| Št. ur obratovanja  (avgust 2024) | | 120 | 85 | 45 | 0,200206 | 6.006,18 |
|  | | | | | **UPRAVIČENI STROŠKI:** | 9.990,26 EUR |
|  |  | | | |
| **ZNESEK POVRAČILA (80% UPRAVIČENIH STROŠKOV):** | 7.992,21 EUR |
|  | | | | |

\*Primer izračuna za mesec julij 2024:

Žičniška naprava 1: 0,200205 EUR/kWh x 200 kW x 70 h = 2.802,87 EUR

Žičniška naprava 2: 0,200205 EUR/kWh x 60 kW x 50 h = 600,62 EUR

Žičniška naprava 3: 0,200205 EUR/kWh x 20 kW x 30 h = 120,12 EUR

Skupaj : 3.523,61 EUR

Gorivo: za pomožne motorje ali generatorje, namenjeni obratovanju žičniških naprav

# Stroški storitev na žičniških napravah:

* izvajanje vzdrževalnih del – zunanji izvajalci ali lastne storitve,
* redni pregledi,
* posebni pregledi – zunanji izvajalci,
* strokovno tehnični pregledi – zunanji izvajalci,
* usposabljanja in preizkusi znanja za zaposlene,
* stroški zavarovanja – sorazmerni del na sezono in napravo,
* stroški dela na žičniških napravah v obliki prikazanih faktur (s.p., d.o.o. ali podjemna pogodba, študentsko delo),
* vzdrževanje pripadajoče infrastrukture žičniške naprave (košnja trave, sečnja, čiščenje, vse za namen vzdrževanja trase žičniške naprave, posamezni obdobni pregledi, varovalna oprema),
* izdelava varnostnega poročila z varnostno analizo,
* zdravniški pregledi zaposlenih,
* neprofitne organizacije brez zaposlenih lahko lastne storitve oziroma delo obračunajo v skladu s Slovenskimi računovodskimi standardi, pri čemer vrednosti obračunanih lastnih storitev ne smejo presegati cen na trgu. Zadevne organizacije kot dokazilo za lastne storitve oziroma delo k zahtevku za izplačilo nepovratnih sredstev priložijo zapisnik, poročilo o opravljenem delu v zvezi z obratovanjem ali vzdrževanjem žičniške naprave, iz katerega je razvidna višina bruto urne postavke dela, kdo je opravljal delo in koliko ur, izkaz poslovnega izida za tekoče leto, ki pod postavko »(79) Usredstveni lastni proizvodi in lastne storitve« izkazuje višino vrednotenja lastnih storitev ter ustrezno pravno podlago za opravljanje dela (pogodbo o volonterskem delu ipd).

Stroški dela:

* stroški dela zaposlenih, katerih delo je v neposredni povezavi z žičniško napravo: zajemajo celoten strošek dela zaposlenega, tj. bruto plača (z že vključenimi prispevki delavca in pri tem odštevši dohodnino), s prištetimi prispevki delodajalca za zaposlenega in povračili za prehrano in prevoz,
* stroški dela zaposlenih, katerih delo je v posredni povezavi z obratovanjem in vzdrževanjem žičniške naprave (npr. blagajniško in administrativno delo, urejanje parkirišč, vodenje in upravljanje družbe, in drugo), se priznajo v skladu z razporejenimi sodili upravljavca,
* drugi stroški zaposlenih: sorazmerni del regresa na sezono.

Za stroške dela zaposlenih pod drugo alinejo mora upravljavec k zahtevku predložiti sodila za razmejitev stroškov dela iz naslova upravljanja žičniške dejavnosti in ostalih dejavnosti.

Amortizacija: če ni všteta v pomoč za naložbe

Drugi stroški:

* najemnine prostorov, parkirišč, vključno z najemninami za uporabo žičniške naprave, vendar le ob predložitvi soglasja koncedenta za prenos pravic in obveznosti, ki izvirajo ali sestavljajo koncesijsko razmerje na podlagi sklenjene koncesijske pogodbe,
* nadomestilo za služnost na trasi žičniške naprave,

oboje v sorazmernem delu na sezono,

* nakup zemljišča za namen obratovanja žičniških naprav

Finančni odhodki:

* stroški financiranja – obresti

|  |
| --- |
| Neupravičene vrste stroškov: |

* stroški priprave vloge na javni poziv in zahtevka za izplačilo sredstev,
* plačilo davkov, carin in dajatev pri uvozu,
* davek na dodano vrednost, davek od prometa zavarovalnih poslov ipd.,
* obresti na dolgove, bančni stroški in stroški garancij,
* upravne takse,
* stroški pridobitve patentov, licenc, plačilnih pravic, avtorskih pravic ter blagovnih in storitvenih znamk,
* zakup nepremičnin,
* drugi stroški, povezani s pogodbami o zakupu in najemu, kot so marža najemodajalca, stroški refinanciranja obresti, režijski stroški,
* nakup rabljenih strojev, vozil in opreme,
* trošarine,
* omrežnina, dodatki in prispevki za električno energijo.

1. **Rok za podajo vloge**

Upravljavec lahko poda vlogo v 30 dneh po objavi javnega poziva ministrstva.

1. **Rok za predložitev zahtevka za izplačilo sredstev**

Do sofinanciranja po tem javnem pozivu je upravičen upravljavec, ki na ministrstvo v roku, določenem v javnem pozivu, poda vlogo in zahtevek za izplačilo nepovratnih sredstev.

Upravljavec žičniške naprave, ki je v 30 dneh po objavi javnega poziva podal vlogo za sofinanciranje, mora ministrstvu do 30. septembra 2024predložiti tudi zahtevek za izplačilo nepovratnih sredstev z dokazili o nastalih stroških po oddaji vloge.V zahtevku za izplačilo nepovratnih sredstev mora skladno s pravili Uredbe 651/2014/EU, nanašajočimi se na spodbujevalni učinek, izkazati nastanek upravičenega stroška, in sicer za čas od dne oddaje vloge do dne 31. avgusta 2024. Upravičen je le tiste vrste strošek, ki je nastal izključno v povezavi z vzdrževanjem ali obratovanjem žičniške naprave navedene v vlogi. Pri stroških, ki se plačujejo za daljše obdobje, kot je trajanje poletne sezone, se upoštevajo sorazmerni zneski za čas od oddaje vloge do 31. avgusta 2023.

Finančna pomoč se izplača na podlagi zahtevka upravljavca za izplačilo sredstev, vloženega skupaj z dokazili in prilogami, ki jih določa ta javni poziv.

Upravljavec mora zahtevku za izplačilo sredstev priložiti naslednja dokazila:

* kopijo računa ali dokumenta enake dokazne vrednosti[[1]](#footnote-1), ki vsebuje specifikacijo nabavljenega materiala, opreme, izvedenih storitev zunanjih izvajalcev oziroma izvedenih del. Če račun ali dokument enake dokazne vrednosti ne vsebuje specifikacije, se priloži dobavnica ali naročilnica, ki vsebuje takšno specifikacijo;
* kopijo dokazila o plačilu računa ali dokumenta enake dokazne vrednosti iz prejšnje točke, kot je položnica, blagajniški prejemek, potrdilo banke o izvršenem plačilu, potrdilo o izvršeni transakciji ali dokazilo o izvedeni kompenzaciji (pobotu) ali asignaciji;
* če gre za upravljavca, ki se v skladu s predpisi, ki urejajo javno naročanje, šteje za naročnika, kopijo celotne dokumentacije postopka izbire izvajalca oziroma dobavitelja po predpisu, ki ureja javno naročanje.

MZI lahko od upravljavca, ki je v roku predložil vlogo in zahtevek za izplačilo nepovratnih sredstev zahteva dodatna dokazila, če meni, da je to potrebno za razjasnitev upravičenosti do nepovratnih sredstev, ki jih mora predložiti v roku, ki ga MZI določi s pozivom na dopolnitev. Če vlagatelj ne predloži dodatno zahtevanih dokazil v določenem roku, MZI odloči na podlagi dokazil, ki jih je vlagatelj že predložil k zahtevku.

V primeru zamude roka za predložitev zahtevka za izplačilo nepovratnih sredstev, vlagatelj do finančne pomoči po tem javnem pozivu ni upravičen in se mu vloga s sklepom zavrže.

1. **Izjava o varstvu osebnih podatkov**

V okviru javnega poziva ministrstvo kot obdelovalec osebnih podatkov pridobiva, evidentira, obdeluje in hrani osebne podatke v okviru in izključno za namen sofinanciranja vzdrževanja in obratovanja žičniških naprav za poletno sezono 2024 in jih ne bo obdelovalo za noben drug namen. Ministrstvo osebnih podatkov ne bo preneslo in/ali izvozilo v tretjo državo ali mednarodno organizacijo, razen če to zanj zahtevajo veljavni prisilni predpisi, v slednjem primeru bo ministrstvo pred posredovanjem pisno obvestilo upravljavca žičniških naprav, razen če tako obvestilo ni dopustno v skladu z veljavnim pravom. Prav tako ministrstvo osebnih podatkov ne bo posredovalo podizvajalcem oziroma zunanjim pogodbenim podizvajalcem. Ministrstvo se zavezuje ravnati s prejetimi osebnimi podatki fizičnih oseb upravljavca žičniških naprav v skladu z veljavnimi predpisi s področja varstva osebnih podatkov, zlasti Splošne uredbe o varstvu podatkov (Uradni list Evropske unije L 119/1) in Zakona o varstvu osebnih podatkov (Uradni list RS, št. 163/22).

Upravljavec, ki bo na ministrstvo posredoval vlogo za sofinanciranje in zahtevek za izplačilo nepovratnih sredstev, mora z njim povezane fizične osebe, na katere se nanašajo v okviru zahtevka za izplačilo nepovratnih sredstev posredovana dokazila, ki vsebujejo osebne podatke, seznaniti oziroma obvestiti, da bo obdeloval njihove osebne podatke. Pri tem mora od vseh fizičnih oseb, v skladu s točko (a) prvega odstavka 6. člena Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov), pridobiti privolitve za obdelavo osebnih podatkov.

Upravljavec mora k zahtevku za izplačilo nepovratnih sredstev v povezavi s predhodno oddano vlogo pred izdajo odločbe v upravni zadevi sofinanciranja vzdrževanja in obratovanja žičniških naprav predložiti podpisano izjavo (v prilogi), s katero potrjuje, da je z obdelavo seznanil vse z njim povezane fizične osebe, ki bodo sodelovale pri prijavi in izvajanju operacije sofinanciranja in da je od njih pridobil privolitve za obdelavo osebnih podatkov. Izjava vsebuje tudi zavezo upravljavca, da bo z obdelavo osebnih podatkov seznanil tudi fizične osebe, ki bodo naknadno pristopile k izvajanju sofinanciranja in od njih pridobil privolitve za obdelavo osebnih podatkov.

Skladno z zgoraj navedenim mora upravljavec ob predložitvi zahtevka za izplačilo nepovratnih sredstev v povezavi s predhodno oddano vlogo posredovati tudi izpolnjeno, podpisano in žigosano »Izjavo o seznanitvi in pridobitvi privolitev za obdelavo osebnih podatkov« (v prilogi), s katero potrjuje, da je z obdelavo seznanil vse z njim kot upravljavcem žičniške naprave oziroma upravičencem do finančnih sredstev po zgoraj navedenem javnem pozivu povezane fizične osebe, ki sodelujejo oziroma bodo sodelovale pri izvajanju operacije sofinanciranja in da je od njih pridobil privolitev za obdelavo njihovih osebnih podatkov.

1. **Naslov za oddajo vloge in zahtevka za izplačilo sredstev**

Elektronsko podpisana ali skenirana vloga s podpisom se pošlje na elektronski naslov: [gp.mzi@gov.si](mailto:gp.mzi@gov.si) ali po pošti na naslov: Ministrstvo za infrastrukturo, Tržaška cesta 19, 1000 Ljubljana. Enako velja za zahtevek za izplačilo sredstev. V kolikor so k zahtevku priložena dokazila o upravičenih stroških, ki se nanašajo na osebne podatke (plačilne liste, obračunske listi ipd.), jih zaradi varovanja osebnih podatkov posredujte ministrstvu v zaprti ovojnici s pripisom »OSEBNO ga. Mateja Habe« s priloženo izjavo upravljavca o seznanitvi in pridobitvi privolitev za obdelavo osebnih podatkov.

**Priloge:**

* vloga za sofinanciranje vzdrževanja in obratovanja žičniških naprav za poletno sezono 2024,
* zahtevek za izplačilo nepovratnih sredstev v povezavi z vlogo za sofinanciranje vzdrževanja in obratovanja žičniških naprav za poletno sezono 2024, s prilogami.

1. Za dokument enake dokazne vrednosti se šteje dokument, kot je pogodba, popis izvedenih del z obračunom dejanskih stroškov. [↑](#footnote-ref-1)